**Jon Ola Sand** (født 21. desember 1961 i Oslo) er en norsk produsent og regissør innen fjernsyn. Sand er utdannet billedprodusent og startet sin tv-karriere som redaksjonsassistent i NRK i 1981. Siden har han jobbet med flere produksjoner for både NRK og TV 2. Fra 2011 til 2020 var han konkurransesjef for Eurovision Song Contest. I 2020 returnerte han til NRK, som prosjektleder for arbeidet med kringkasterens nye hovedkontor på Ensjø.

Han er sønn av revyartisten Bjørn Sand og skuespilleren Unni Bernhoft, og han er bror av koreografen Simen Sand.

Bakgrunn
--------

Sand hadde en mindre rolle som 18-åring i filmen *At dere tør!* fra 1980. Samme året tok han eksamen artium fra musikklinjen ved Foss videregående skole i Oslo.

Som tenåring spilte han også trommer i et lokalt hardrockband. Spillejobben førte til at NRK leide ham inn som researcher for et nytt musikkprogram på tv. I 1981 begynte han fast for NRK, først som produksjonsassistent, og fra 1985 som produksjonssekretær. I årene 1987–1991 var han programsekretær i NRK, og han var programleder for musikkprogrammet *TopPop* i 1989. I 1992 gikk han over til TV 2 som prosjektleder, da kanalen startet sine sendinger. Fire år senere vendte han tilbake til NRK.

Som prosjektleder har han jobbet med store prosjekter og tv-produksjoner for både TV 2 og NRK. Blant noen av programmene er Melodi Grand Prix, Amandapris-utdelingen, Nobels fredspriskonsert, Panorama, Eurovision Song Contest 2010, *Bla, bla, bla* og *Midnatt@nrk.* I årene 1998–2005 var han NRKs delegasjonsleder for den norske delegasjonen i Eurovision Song Contest.

Sand er medlem av International Academy of Television Arts and Sciences.

### Eurovision

Sand (nummer to fra venstre) under åpningsseremonien til Junior Eurovision Song Contest 2017.
I 2010 valgte NRK Sand som produsent for Eurovision Song Contest 2010 som ble arrangert i Bærum. Erfaringen og innsatsen som produsent gjorde at Den europeiske kringkastingsunion i november samme år utpekte Sand som øverste sjef – executive supervisor – for Eurovision Song Contest. Sand fikk jobben i konkurranse med 39 andre søkere og overtok 1. januar 2011, etter svenske Svante Stockselius som hadde hatt jobben siden 2004.

Som konkurransesjef hadde Sand siste ord innen produksjonen av Eurovision Song Contest, og han kunne overstyre konkurransens produsenter. Sand hadde sin første sjefsjobb under Eurovision Song Contest 2011 i Düsseldorf. Sand ble også utnevnt til konkurransesjef for Junior Eurovision Song Contest 2016. Han hadde permisjon fra NRK mens han fungerte i stillingen. Gjennom sine ni år som konkurransesjef ledet han Eurovision Song Contest gjennom flere store enderinger, blant annet innføringen av det nye, todelte avstemningssystemet fra 2016.

I et intervju med nyhetsbyrået Reuters i 2011 lanserte Sand iden om å utvide Eurovision Song Contest til en *Worldvision Song Contest*. Men i mai 2015 sa Sand til NRK at en verdensomspennende musikkonkurranse ikke var aktuelt på grunn av høye produksjonskostnader og laber interesse utenfor Europa. I et intervju med britiske *The Guardian* i 2016 sa Sand at «vi ser ikke etter noen 'Worldvision' fordi det er for komplisert». Samme året sa Sand til dansk presse at EBU i stedet konsentrerte seg om å eksportere sangkonkurranse-konseptet til Asia og USA. Han ble også portrettert av *Morgenbladet* i mai 2012, med vinkling på sangkonkurransen og internasjonal politikk.

I september 2019 kunngjorde Sand at han trakk seg som konkurransesjef for Eurovision Song Contest etter 2020-utgaven. Han trakk seg også sjef for EBUs avdeling for direktesendinger. I stedet vendte Sand tilbake til NRK som prosjektleder for arbeidet med nytt hovedkontor for NRK.

Martin Österdahl etterfulgte Sand som konkurransesjef for Eurovision Song Contest og Junior Eurovision Song Contest.

Privatliv
---------

Sand er sønn av revyskuespilleren og humoristen Bjørn Sand og skuespilleren Unni Bernhoft. Han har en søster og broren Simen Sand, som er skuespiller og koreograf. Sand vokste opp på Vinderen i Oslo. Hans bestefar var revyskuespilleren og sangeren Bias Bernhoft. 

Sand har en datter fra et tidligere ekteskap, men er i dag kjæreste med den svenske koreografen Mattias Carlsson. Sand bor i Genève i Sveits, der EBU har hovedkvarter.

I oktober 2010 var Sand passasjer om bord på et tog som sporet av ved Skotterud i Hedmark. Sand slapp fra ulykken uten fysiske skader, men rundt 40 mennesker ble skadet.

Referanser
----------

1. ↑   pantheon.world[Hentet fra Wikidata]
2. 1 2  *Pressefolk 1997*. [Fredrikstad]: Institutt for journalistikk. 1998. s. 313. ISBN 8271471759.
3. ↑  Maren Næss Olsen (16. mai 2012). «Sjefen for sang og storpolitikk». *morgenbladet.no*. Morgenbladet. Besøkt 15. desember 2013.
4. 1 2  Jarmo Siim (26. november 2010). «Jon Ola Sand new Executive Supervisor». *eurovision.tv*. European Broadcasting Union. Besøkt 15. desember 2013.
5. 1 2  Fenne, Marit Holmquist (30. september 2019). «Jon Ola Sand tilbake i NRK». *NRK* **(norsk nynorsk)**. Besøkt 27. oktober 2019.
6. ↑  «Jon Ola Sand». *imdb.com*. Besøkt 16. oktober 2016.
7. 1 2 3 4  Clarén, Ulf (4. mai 2013). «Norsk styrman vid rodret». *Sydsvenskan* **(svensk)**. Besøkt 17. oktober 2016.
8. ↑  Sæby, Inger Marit Knap (26. mai 2010). «Tar over som ny ESC-sjef». NRK. Besøkt 15. oktober 2016.
9. 1 2  Siim, Jarmo. «Jon Ola Sand new Executive Supervisor». European Broadcasting Union. Besøkt 26. november 2010.
10. 1 2  Henriksen, Arve (20. juni 2009). «Skal sjefe over neste års Grand Prix». *Aftenposten* **(norsk)**. s. 8.
11. 1 2 3  Fordal, Jon Annar (5. mai 2014). «Sirkusdirektøren». NRK. Besøkt 18. oktober 2016.
12. 1 2  Mauno, Hanne (22. mai 2010). «MGP-generalen». *Dagsavisen*. s. 31–33.
13. ↑  «Nordmann skal lede Eurovision Song Contest». *Aftenbladet/ NTB*. 26. november 2010. Besøkt 3. august 2018.
14. ↑  «Malta to host the 14th Junior Eurovision Song Contest!». *eurovision.tv*. EBU. 13. april 2016. Besøkt 13. april 2016.
15. ↑  Kirschbaum, Erik (16. mai 2011). «Eurovision head says global contest a "challenge"». Reuters. Besøkt 15. oktober 2016.
16. ↑  Falch-Nilsen, Kirsti (16. mai 2011). «ESC-sjefen ønsker seg verdensfinale» **(norsk)**. NRK. Besøkt 15. oktober 2016.
17. ↑  Zakariassen, Gaute; Fjelltveit, Ingvild (26. mai 2016). «ESC-sjefen: Ikke aktuelt med «Worldvision»». NRK. Besøkt 16. oktober 2016.
18. ↑  Qvist, Bella (12. mai 2016). «How Eurovision finally cracked America». *The Guardian*. Besøkt 16. oktober 2016.
19. ↑  «Eurovision vil have resten af verden med til melodifesten». *Berlingske* **(dansk)**. 12. mai 2016. Besøkt 16. oktober 2016.
20. ↑  Olsen, Maren Næss (16. mai 2012). «Sjefen for sang og storpolitikk». *Morgenbladet*. Besøkt 15. oktober 2016.
21. ↑  «Jon Ola Sand to step down as Executive Supervisor after Rotterdam 2020». Eurovision.tv. 30. september 2019. Besøkt 27. oktober 2019.
22. ↑  «Martin Österdahl new Eurovision Song Contest Executive Supervisor». *Eurovision.tv* **(engelsk)**. 20. januar 2020. Besøkt 11. juni 2021.
23. ↑  Olsen, Bjørnar; Karlsen, Pål Johan, red. (juli 2010). «Psykologer i media». *Tidsskrift for Norsk psykologforening*. Norsk psykologforening. 47 (7): 627.
24. ↑  «Simen Sand». *Filmfront*. Filmfront. Besøkt 16. oktober 2016.
25. ↑  Trus, Helena; Gustafsson, Martin (27. mai 2010). «"Det är en oro"». *Aftonbladet* **(svensk)**. Besøkt 17. oktober 2016.
26. ↑  Rasch, Jonas Sverrisson (27. mai 2010). «– Svenskene prøver å koke suppe på en spiker». *Dagbladet*. Arkivert fra originalen 19. oktober 2016. Besøkt 17. oktober 2016.
27. ↑  «Passasjer: – Voldsom oppbremsing og et smell». *Stavanger Aftenblad*. NTB. 1. oktober 2010. Arkivert fra originalen 23. oktober 2016. Besøkt 17. oktober 2016.
28. ↑  Kessel, Dag; Kjæstad, Reidar (2. oktober 2010). «Minst 40 personer skadd i togulykke». NRK. Besøkt 17. oktober 2016.

Eksterne lenker
---------------

* (en) Jon Ola Sand – kategori av bilder, video eller lyd på Commons Rediger på Wikidata
* (en) Jon Ola Sand på Internet Movie Database Rediger på Wikidata

* (no) Jon Ola Sand hos Sceneweb Rediger på Wikidata

* (en) Jon Ola Sand hos The Movie Database Rediger på Wikidata
* (en) Jon Ola Sand på Twitter Rediger på Wikidata


|  |  |  |
| --- | --- | --- |
| Forgjenger:**Svante Stockselius** | **EBUs konkurransesjef for Eurovision Song Contest**(2011–2020) | Etterfølger:**Martin Österdahl** |

|  |  |
| --- | --- |
| Oppslagsverk/autoritetsdata | Prabook **·** VIAF **·** GND **·** MusicBrainz **·** Discogs
 |